google/wiki40b huggingface dataset:
Jørgen Kock

Lutheraner

Kock var en ivrig tilhenger av den lutherske læren, og Malmø ble raskt reformasjonens første senter i Danmark. Han åpnet opp for lutherske predikanter og kalte dem til seg. Kock fikk tillatelse til å beslaglegge det kirkelige gods og omdanne det til verdslige formål.

Grevens feide

Under grevefeiden stod han på bøndenes og borgernes side. I denne krigen hadde han nær forbindelse med Københavns borgermester Ambrosius Bogbinder og Lübecks borgermester Jürgen Wullenweber i kampen for den fordrevne Christian II. Da Malmø måtte overgi seg til Christian III og kapitulerte i 1536, lyktes igjen Jørgen Kock med å komme på seierherrens side. Han vendte tilbake til Malmø i 1537 og var på denne tiden blitt rik. Av den grunn hjalp han Christian III med store lån, og i 1540 ble han igjen borgermester i Malmø.
Adrian Edmondson

Liv og virke

Som barn flyttet Adrian sammen med familien sin til en rekke forskjellige land, inkludert Kypros, Bahrain og Uganda, hvor hans far var en lærer i de væpnede styrkene. Edmondson studerte ved Pocklington School i Yorkshire fra 1968 til 1975 og senere begynte han ved University of Manchester for å studere drama og skuespill. Edmondson er trolig best kjent for hans komiske roller i TV-serien The Young Ones (1982–1984) og Bunn (1991–2003), som han også skrev manus og regisserte sammen med sin mangeårige samarbeidspartner Rik Mayall.
Den 11. mai 1985 giftet Edmondson seg med Jennifer Saunders, som han har tre døtre: Eleanor, Beatrice og Frøya, sammen med. Edmondson opptrådte i 1990 på The Rocky Horror Show. Edmondson var med på å grunnlegge bandet The Bad Shepherds i 2008 som blant annet spilte gamle klassikere på tradisjonelle instrumenter. Bandet har gitt ut to album og gjennomførte en turne i 2009, og spilte på steder som Trowbridge Village Pump Festival. Edmondson var med på å lage åpningsmelodien til TV-serien Absolutt fabelaktig.
Samfundets støtter (1920)

Handling

Konsul og skipsverftseier, Halligan, er stolt over sin suksess og høye samfunnsposisjon, men hans suksess bygger på løgner og uærlighet. Flere år innen han oppnådde sin nåværende posisjon hadde han et forhold til skuespillerinnen, Madame Dorf, noe som førte til datteren Dina. Senere lykkes han i å vinne Lenas følelser, men da han treffer hennes søte yngre stesøster, Betty, som har en mindre formue, gifter han seg med henne i stedet for å redde sin mindre vellykkede shippingbusiness. Kort etterpå dør Madame Dorf og Halligan adopterer Dina.
I mellomtiden reiser Dick Alward til USA for å søke lykken. Stesøsteren, Lena, som fikk kurven av Hannigan drar sammen med ham. Utfarten fører til sladder omkring Dick og den adopterte foreldreløse Dina. Halligan imøtegår ikke ryktene om at Dick er hennes far. Han er imidlertid bekymret over at sannheten vil komme for en dag. Når Dick og Lena returnerer til Norge, beslutter Halligan seg for å drepe dem.
Ting blir enda mer komplisert når Dick forelsker seg i Dina og vil ta henne med seg hjem til USA. For å beholde sitt gode rykte forsøker Halligan å sende paret på sitt minst sjødyktige skip, men planen mislykkes når de går om bord i et annet fartøy og Halligans sønn, Olaf, går om bord i det farlige skipet. Verksformann Aune redder Olaf, hvorpå Halligan (som ikke lenger greier å lyve) i en tale til sine medborgere (som kom for å hedre ham) innrømmer at han er den virkelige faren til adoptivdatteren.
Kapp Platen

Kapp Platen er en odde på Nordaustlandet, Svalbard og er det nordligste punktet på Platenhalvøya på Prins Oscars Land.
Kapp Platen har sitt navn etter den svenske sjøfarts- og utenriksministeren Baltzar von Platen.
Ryder Cup 2016

Ryder Cup 2016, som ble arrangert 30. september til 2. oktober, var den 41. utgaven av Ryder Cup Matches, en lagkonkurranse i golf mellom USA og Europa. Arrangementet rullerer mellom USA og Europa, og ble denne gang arrangert ved Hazeltine National Golf Club i Chaska, Minnesota. Det europeiske laget reiste til USA som tittelforsvarere, og hadde vunnet seks av de syv siste turneringene.
Etter tre dagers spill vant USA med 17 poeng mot Europas 11 poeng.

Format

Turneringen spilles som matchplay over tre dager. De to første dagene ble det spilt fire foursome-matcher om formiddagen, og fire fourball-matcher om ettermiddagen. Den siste dagen ble det spilt tolv singlematcher. Det ble spilt om 28 poeng. Ved poengdeling 14-14 ville regjerende mester Europa beholdt pokalen fram til neste Ryder Cup.

USA

USAs lag besto av de ledende åtte spillerne på PGA-tourens Ryder Cup Points List. Kvalifiseringsperioden ble avsluttet 28. august. I tillegg hadde kapteinen fire frikort, eller captain's picks. Tre av disse ble annonsert etter BMW Championship 11. september, mens det fjerde valget ble annonsert etter Tour Championship 25. september.

Europa

Europas lag besto av 1.) de fire beste på en kvalifiseringsliste, Ryder Cup European Points List. Dernest fulgte 2.) de fem beste på lista Ryder Cup World Points List som ikke var kvalifisert etter 1.). Også den europeiske kvalifiseringsperioden ble avsluttet 28. august. I tillegg hadde lagkapteinen tre captain's picks, som ble offentliggjort 29. august.
Masatada Ishii

Karriere

Masatada Ishii startet sin profesjonelle karriere i NTT Kanto i 1989. Han har også spilt for Kashima Antlers og Avispa Fukuoka.
St. Johanneslogen St. Olav til det gyldne Kors

St. Johanneslogen St. Olav til det gyldne Kors er en frimurerlosje i Den Norske Frimurerorden (St. Johannesloge nr. 25). Losjen ble opprettet 11. mai 1950 i Lillehammer. Losjens valgspråk er «Per Crucem ad Lucem» (Gjennom korset mot lyset). Som St. Johannesloge arbeides det i de tre første gradene (av ti/tolv) i det det svenske system. 
Våpenskjoldets hovedfelt er todelt med et Olavskors i gull på rød bunn, øverst og Olavsrosen i rødt på gull bunn nederst.
Den tidligere St. Johanneslogen Kolbein til den opgaaende Sol virket i Lillehammer mellom 15. november 1891 og 1903, og ble i 1915 reaktivisert til Oslo.
En broderforening ble deretter grunnlagt den 11. november 1918, underlagt St. Halvard til den flammende Stjerne, som var en av de humanitære losjer av St. Johannes. Den 11. september 1933 ble den opphøyd til deputasjonslosje, og i 1950 ble den selvstendig losje.
Losjen holdt i mange år til i mansardetasjen i Storgaten over restaurant Floris hvor taffelet etter møtene ble holdt. På 1960-tallet var tiden inne for å kjøpe seg sitt første hjem; "Gamle Banken", (i dag Kulturhuset Banken) i krysset  Bankgaten/Kirkegate ble bl.a. drøftet, men man fant ut at løftet ville bli for stort i tillegg til at bygget ifølge mange var alt for prangende og tydelig i bybildet. Valget falt til slutt på Mathisensgt. 1, et av byens eldste hus, som til slutt ble kjøpt i 1969. Den ble pusset opp i 1973/1974 og et tilbygg ble oppført i 1992/1993. Huset fungerte som VIP-klubb for nasjonale og internasjonale gjester under Vinter-OL på Lillehammer i 1994.

Fremtredende medlemmer

For Anders Sandvig, tannlegen og grunnleggeren av Maihaugen se St. Johanneslogen Kolbein til den opgaaende Sol.
Arne Øglænd (f. 1909 i Sandnes. d 1989 i Lillehammer), jurist som ble headhuntet til Lillehammer av selskapet P.T. Helleberg etter at han hadde avlagt embedseksamen. Arne Øglænd ble tatt opp som frimurer i Stavanger og adoptert til losjen på Lillehammer, han ble valgt til Ordførende Mester i 1968 og beholdt vervet helt til 1984. I nyere tid er han en av dem som har sittet lengst i dette embedet i hele landet.
Leif Solberg (f. 1914 i Lillehammer). Organist, dirigent og ikke minst komponist. Ved siden av en omfattende musikalsk karrière
var Leif i en årrekke losjens faste organist og dirigent for losjens kor. Som én av 27 bærer Solberg Den norske Frimurerordens hederstegn.
Olemic Thommessen (f.1956 i Lillehammer). Utdannet jurist, Høyres stortingsrepresentant for Oppland siden 2001, Stortingets president 2013-2018. 
Einar Henriksen (f. 1939 i Hammerfest). Tidl. Gudbrandsdalens politimester. (Embede:1983-2009).
Anders Huse (f. 1939) Eier og utvikler, sammen med sin kone Kari, av Hunderfossen Familie Park siden begynnelsen, tidlig på 1980-tallet.
EM i svømmesport 1962

Europeisk mesterskap i svømmesport 1962 ble avholdt i Leipzig, Øst-Tyskland fra 18. til 25. august 1962. Det ble konkurrert om titler innen svømming på langbane, stuping og vannpolo (menn). I mennenes svømmeprogram, ble 100 m rygg erstattet av 200 m rygg. I tillegg ble 400 m individuell medley og 4 × 100 m fri stafett introdusert for menn. For kvinnenes ble 400 m individuell medley ble introdusert.
Reeth

Historie

I angelsaksisk tid var det bare en liten bosetning i skogkanten. Stedet er nevnt i Domesday Book (1086), og hadde da vokst noe.
Reeth ble utover i middelalderen et sentrum for strikking, og den lokale blygruveindustrien ble kontrollert derfra, men det var hele tiden rollen som markedsby for landbruket i området som var viktigst.
Mange av husene er fra 1700-tallet. I sentrum ligger en trekantet village green, hvor man finner byens tre puber og et hotell. Turistindustrien har blitt en viktig næring for byen, og mange fotturister tar turen dit.
Like utenfor Reeth finner man toppene Fremington Edge og Calver Hill.
Uriangato

Uriangato er en by i det sentrale Mexico og ligger i delstaten Guanajuato.

By og storbyområde

Staden hadde 46 415 innbyggere i 2007, med totalt 52 887 innbyggere (2007) i hele kommunen på et areal på 115 km².
Uriangato danner sammen med nabobyen Moroleón et storbyområde, Zona Metropolitana de Moroleón-Uriangato. Området består av disse to kommunene og har totalt 99 463 innbyggere (2007) med et areal på 273 km².
Wanapum-demningen

Wanapum-demningen er en demning med vannkraftverk som danner en kunstig innsjø i grenseelven Columbia River i Grant County i delstaten Washington, USA. 
Installert kapasitet i vannkraftproduksjonen er 1.038 MW. Anlegget var ferdig i 1963, etter fire års bygging. Lisensen til å operere anlegget gikk ut i 2005, og etter dette opererer Grant County Public Utility District anlegget under strenge økologiske betingelser, med klare krav om bl.a arkeologisk rehabilitering av kulturminner i området. Priest Rapids-demningen lengre nede i elva drives av samme fylkeskraftlag, og under samme betingelser etter at også dette kraftverkets lisens gikk ut i 2005.
Stortingsvalget 1832

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Hvert kjøpsted holdt valgting og oppnevnte én valgmann for hver femti stemmeberettigede. Hvert prestegjeld på landet oppnevnte én valgmann for hvert påbegynte 100 stemmeberettigede.
Valgmennene møttes til valgmannsting. På landet hadde hvert av de sytten amtene valgmannsting, og utpekte inntil fire av 64 stortingsrepresentanter. Et ting av 25-34 valgmenn valgte tre stortingsrepresentanter, flere enn 34 valgte fire. Makismalantallet var økt fra tre til fire siden forrige valg.
Kjøpstedene var oppdelt i 17 valgdistrikter. Disse valgdistriktene hadde én eller flere representanter, dels valgte flere kjøpsteder sammen én representant. En kjøpstad med færre enn 150 stemmeberettigede (Sandefjord, Porsgrunn, Risør, og Molde) valgte tingmann sammen med nærmeste større kjøpstad. 3-6 valgmenn i en kjøpstadsvalgkrets hadde én representant, 7-12 hadde to, 11-14 hadde tre, flere enn 14 hadde fire.
Kvalifisert for stemmerett var menn over 25 år med eiendom av en viss størrelse. I tillegg var embedsmenn og rettighetsmenn i Finnmark kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett.
Den totale folkemengden var anslått til 1 151 900, 65 170 hadde stemmerett. Av disse er det beregnet at 31 296 stemte. 323 valgting i landdistriktene utpekte totalt 765 valgmenn. 21 valgting i byene utpekte totalt 124 valgmenn. Valgmannstingene ble holdt i perioden 2. juli 1832 til 20. november 1832.

Politikk

Valget var preget av Julirevolusjonen i Frankrike 1830. John Neergaard ble pioner på organisert valgagitasjon, og delte ut en pamflett kalt «En Odelsmands Tanker», for å samle oppslutning blant bondevelgere Mange av embedsmennene ble skiftet ut med bønder, og forsamlingen ble kalt «Bondestortinget». 44 bønder møtte, mot 21 sist.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.
Patrick Ewing

NBA-karriere

Patrick Ewing er husket som en stor spiller som vant flere priser. Hans NBA-karriere startet i 1985, da han ble trukket opp av New York Knicks som første nykommer til ligaen dette året, og varte helt til 2002. Ewing spilte for New York Knicks helt til år 2000, da han ble byttet til Seattle SuperSonics, men han fikk ikke mye tid i klubben før han allerede neste sesong ble byttet til Orlando Magic. Etter 2001–2002-sesongen la Ewing opp sin profesjonelle karriere som basketballspiller, og har vært trener for Orlando Magic siden.
Wihwa

Wihwa (hangul: 위화도) er en innlandsøy i Nord-Korea som ligger i Yaluelva på den kinesisk-nordkoreanske grensa, like nord for dagens Dandong i Kina og Sinŭiju i Nord-Korea,
Øya ble øverlatt Nord-Korea fordi det bodde etniske koreanere der da en grensetraktat ble satt opp i 1962.
Wihwa er historisk kjent for beslutningen til Goryeo-general Yi Seong-gye i 1392, der han bestemte seg for ikke å angripe Kina og heller vende sine soldater sørover til Goryeo-hovedstaden Songdo der han gjennomførte flere opprør mot den sittende kongemakta som til slutt førte til kongedømmet Goryeos oppløsning og etableringen av det nye kongedømmet Joseon, der Yi ble første monark.
I juni 2011 bestemte kinesiske og nordkoreanske myndigheter seg for å etablere en fri økonomisk sone på elveøyene Hwanggumpyong (ligger sør for byene) og Wihwa begge innenfor nordkoreanske grenser, men like ved den kinesiske grensa.
«Archimède» (batyskaf)

Batyskafen «Archimède» er en dyptgående forskningsundervannsbåt eiet av den franske marine. For å regulere oppdriften til batyskafen anvendes 160 000 liter hexan. «Archimède» ble konstruert av Pierre Willm og Georges Houot, og var det første fartøyet til å nå de største dypene i Atlanterhavet, 8 390 meter nede i Puerto Rico-renna.
«Archimède» ble døpt 27. juli 1961 ved den franske marinebasen i Toulon. Hun er konstruert for å dykke til 27 000 meter og dypere og veier 61 tonn. I oktober 1961 gjennomførte «Archimède» et ubemannet prøvedykk ned til 1 500 meter. Den 27. november 1961 oppnådde hun en hastighet på 3 knop over en utseilt distanse på 7,2 km i en dybde på 2 400 meter i Middelhavet. 23. mai 1962 gjorde «Archimède» et dykk til 4 799 meter utenfor kysten av Honshu, Japan, i Japandypet i Stillehavet. 15. juli 1962 dykket «Archimède» til 9 560 meter i Kuril-Kamtsjatka-renna, hvilket gjorde det til det nest dypeste dykket noensinne på det tidspunktet, bare forbigått av  batyskafen «Triestes» dykk på Challengerdypet 12. august 1962 dykket «Archimède» til 9 300 meter i Japandypet sør for Tokyo.
«Archimède» utforsket Den midtatlantiske ryggen i fellesskap med ubåten «Cyana» og batyskafen DSV «Alvin», i prosjektet F.A.M.O.U.S. (French American Mid Ocean Underwater Survey) i 1974.
«Archimède» var operativ fram til 1970-tallet. Siden 2008 har hun ligget i reserveopplag i Toulon.
Beinhinnebetennelse

Beinhinnebetennelse (latin: tibiaperiostitt) er en betennelse i beinet på grunn av overbelastning gjennom for mye og for hard trening. Betennelsen forekommer vanligvis i idretter der det ofte foregår mye løping og hopping.
Heniochella

Utseende

Middelsstore påfuglspinnere, hvite med brune tverrstriper. Forvingen har en stor, mørk øyeflekk, spissen er brunrosa.

Levevis

Som vanlig for påfuglspinnere kan larvene lever på mange ulike slags busker og trær.

Utbredelse

Slekten er utbredt i Afrika.
Xujiahui

Xujiahui (forenklet kinesisk: 徐家汇; tradisjonell kinesisk: 徐家匯; pinyin: Xújiāhuì), også kjent under uttalen benyttet i shanghaidialekten som Xigawe, er en bydel i distriktet Xuhui i Shanghai i Folkerepublikken Kina.

Bakgrunn

Xujiahui betyr «Xu-familiens eiendom ved elvemøtet».  Med Familien Xu siktes det til familien til stormandarinen og storsekretæren  Xu Guangqi (1562–1633), Kinas mest fremstående konvertitt til katolisismen. Det meste av det område som er kjent som Xujiahui var en gang fedrenehjemmet og markene til Xu Guangqi og hans familie.  Xu Guangqi og hans etterkommere, ikke minst barnebarnet Candida Xu, donerte mye land til Den katolske kirke, blant annet tomten til Xujiahui-katedralen.
Uttalen på den lokale variant av shanghainesisk kunne oppfattes som «zi-ga-wei». Dette ble på 1700-tallet og fremover gjengitt på engelsk som Ziccawei eller på fransk som Zikawei eller Tsikavé.

Jesuittenes misjonsarbeid

I tillegg til katedralen bygde misjonærene, nesten alle sammen franske jesuitter, også barnehjem, klostre, høyskoler, skoler, biblioteker og et stjerneobservatorium i Zikawei. Området ble en av høyborgene for katolisismen ikke bare i Kina, men i hele Øst-Asia. 
Xujiahui var administrativt del av den kinesiske del av Shanghai, men var lenge langt på vei kontrollert av den katolske kirke. Det var riktignok et stykke til Shanghais franske konsesjonsområde, men kontaktene dit var tette, og den franske innflytelsen sterk. Jesuittenes universitet Aurora lå inne i den franske konsesjon, og det universitetet hadde nær kontakt med miljøet rundt Xijiahui.
Det katolske Xujiahui fikk en abrupt knekk da det kinesiske kommunistparti seiret i 1949. Jesuittene måtte oppgi Shanghai og flyttet for det meste til Macao eller Manila.
Craloh

Craloh (død 26. februar 958 i Herisau) var en katolsk prest. Fra 942 til sin død i 958 var han abbed for benediktinerklosteret St. Gallen nord i det som i dag er Sveits. Under hans abbedstd ble for første gang en mot-abbed valgt til klosteret.

Bakgrunn

Craloh var den kjødelige bror til sin forgjenger som abbed Thieto. Det kan antas, ut i fra det at Craloh ikke er nevnt i munkefortegnelsen i 895, ikke trådte inn i klosteret før dette tidspunkt.

Benediktigermunk

Man har ingen belegg for alle oppgaver han kann ha hatt, men i en urkunde fra 27. oktober 920 nevnes han som skriver. Ut over dette er intet visst.

Abbed

Han ble valgt til abbed 31. mai 942, noe som fremgår av professboken. I en urkunde av 12. juni 947 nevnes han som abbed når Otto I innrømmer mynt- og markedsrett til Rorschach.

Virke

Cralohs hovedoppgave må betraktes som vanskelig. Han måtte gjenoppbygge klosteret etter at det hadde brent med og bløitt ødelagt i 937. Åtte godstransaksjoner til klosteret St. Gallen mellom 948 og 957 bærer vitnesbyrd om en viss suksess i økonomisk henseende. Hans urokkelige strenghet i gjeninnføringen av klosterdisiplinen førte til indre spenninger i klosteret. En del av hans reformer i 945 gikk ut på en fornyelse av bønneforbrødringen med klosteret Reichenau.
I året 953/54 kom det til et åpent brudd mellom abbed Craloh og konvented, da Liudolf av Schwaben innledet sitt opprør mot Otto I. For det store flertall blant munkene holdt med Liudolf, mens Craloh tok parti med Otto I. Under oppstanden flyktet Craloh til Ottos hoff. 
Etter at oppstanden var slått ned, vendte han tilbake til klosteret. Men i mellomtiden hadde Anno regjert klosteret; han var blitt valgt til mot-abbed av munkene. Men han døde noe før Liudolfs opprør var alått ned, og da Craloh kom tilbake befant klosteret seg under munken Viktors ledelse, og ville gjøre motstand mot den gamle abbed. Biskop Ulrich av Augsburg klarte å forsone konventet med abbed Craloh. Men abbeden forspilte imidslertid sitt tillitsforhold til munkene da han sendte hærfolk etter Viktor dor å blinde ham under hans flykt til sine slektninger. 
Deretter slo Craloh seg ned på hlosterets gods i Herisau, og der døde han.
X-Wing

X-Wing er en serie flysimulatorspill som er lagt til Star Wars-universet. I det første spillet er man pilot for opprørerne, i det andre pilot for Imperiet og i det fjerde en pilot som til slutt ender hos opprørerne. Det tredje spillet har ikke en historie og man kan spille på begge sider. Spillerne må fullføre en rekke oppdrag for å klare spillene, alt fra enkle kamper til eskortering, rekognosering og fanging av fiendefartøy.

Spillene

Det første spillet i serien, Star Wars: X-Wing, og det siste, Star Wars: X-Wing Alliance, har angrepene på den første og den andre dødsstjernen som avsluttende oppdrag. Spillene refererer til Imperiets marine istedenfor Imperiets stjerneflåte slik som filmene. X-Wing vant i 1994 Origins Award i kategorien Best Fantasy or Science Fiction Computer Game of 1993.
Størsteparten av spillene hadde stemmer for karakterene (noe som var uvanlig da X-Wing og TIE Fighter kom ut) og håndtegnede (og rendrede) mellomsekvenser som ble laget for viktige scener i historien, skjønt disse ikke er like omfattende som sekvensene i Wing Commander-serien som X-Wing-serien har lånt en del fra. Spillene har også musikk fra den originale trilogien (episode 4–6) så vel som spesialkomponert musikk som reagerer på det spilleren gjør i spillet takket være iMUSE-motoren.

Samlerutgaver

Collector's CD-ROM — Både X-Wing og TIE Fighter ble utgitt på CD-ROM etter sine originale utgivelser. CD-versjonene inkluderte utvidelsespakkene og andre forbedringer. X-Wing ble oppdatert til å bruke TIE Fighters forbedre spillmotor og det ble også lagt til stemmer for alle karakterene. TIE Fighter ble oppdatert til å kunne kjøre i 640x480 (i motsetning til 320x200 som originalversjonen kjørte i) og det fikk også stemmer lagt til for alle karakterene. Begge spillene fikk også noen bonusoppdrag lagt til som man kunne spille utenom den vanlige historien. I 2000 ga LucasArts også ut en samleutgave som inneholdt X-Wing vs. TIE Fighter og Balance of Power.
X-Wing Collector Series: — I 1998 ble X-Wing og TIE Fighter igjen oppgradert og utgitt. Denne gangen ble de oppgradert til å bruke samme spillmotor som X-Wing vs. TIE Fighter og de ble laget for å kjøres i Windows. En demoversjon av X-Wing vs. TIE Fighter kalt Flight School var også inkludert.
X-Wing Trilogy: — I 2000 ga LucasArts ut denne pakken som inneholdt det samme som X-Wing Collector Series og fullversjonen av X-Wing Alliance.
Bjarkemål

Bjarkemål (norrønt Bjarkamál) er et norrønt heltedikt fra omkring år 1000. Bare noen få strofer av diktet er bevart på islandsk, og forøvrig er diktet kjent fra Saxos latinske versjon. Diktet handler om Rolf Krakes nederlag i Lejre, og historien fremstilles som en dialog mellom to av Rolf Krakes tolv berserker Bodvar Bjarke (derav navnet) og Hjalte.
Ifølge Snorres Olav den helliges saga skal Tormod Kolbrunarskald ha fremsagt diktet («det gamle Bjarkemål») før slaget på Stiklestad. Diktet er således gammelt, og antas å ha vært et av foreleggene for Rolf Krakes saga.
Saxos versjon av diktet, som utgjør 298 heksameter, er imidlertid utpenslet med lån fra antikke forbilder som andre sang (Nyktomakhien) fra Æneidens; det vil si beretningen om beleiringen av Troja. Hos Saxo består diktet av tre deler eller sanger: Først Hjaltes tale om hirdmannslivet, så Hjaltes minnetale over heltekongen og for det tredje Bjarkes enetale som gjentar hyllesten av livet som kongens hirdmann.
Dikterpresten Grundtvig har gitt sin versjon av diktet i salmen «Sol er oppe». Diktet er oversatt til nynorsk av Erik Eggen og utgitt sammen med Rolf Krakes saga.